TPOLY คว้างานสร้างอาคารกายวิภาคฯ “ม.มหิดล” มูลค่า 749 ลบ. หนุนแบ็กล็อกโตเข้าเป้า 4 พันล.
TPOLY คว้างานสร้างอาคารกายวิภาคฯ “ม.มหิดล” มูลค่า 749 ลบ. หนุนแบ็กล็อกโตเข้าเป้า 4 พันล.
18 ส.ค. 2563

นายปฐมพล สาวทรัพย์ ประธานเจ้าหน้าที่บริหารและกรรมการผู้จัดการใหญ่ บริษัท ไทยโพลีคอนส์ จำกัด (มหาชน) หรือ TPOLY เปิดเผยว่า บริษัทฯ ได้รับงานใหม่ เป็นงานก่อสร้างโครงการอาคารกายวิภาคทางคลินิก สถาบันการแพทย์จักรีนฤบดินทร์
โดยบริษัทฯ จะทำการก่อสร้างอาคารโครงสร้างคอนกรีตเสริมเหล็กสูง 7 ชั้น ชั้นใต้ดิน 1 ชั้น พื้นที่ใช้สอยอาคารโดยประมาณ 33,975 ตารางเมตร และมีพื้นที่ภูมิทัศน์และงานภายนอกอาคาร ประมาณ 12,710 ตารางเมตร มูลค่าโครงการ 749 ล้านบาท ซึ่งเป็นโครงการของมหาวิทยาลัยมหิดล (คณะแพทยศาสตร์โรงพยาบาลรามาธิบดี) ระยะเวลาการก่อสร้าง 900 วัน
“บริษัทฯ มีความชำนาญและประสบการณ์ในการรับงานด้านรับเหมาก่อสร้างและการให้บริการที่ดีต่อลูกค้ามาโดยตลอด ซึ่งหัวใจสำคัญก็คือ การส่งมอบงานที่มีคุณภาพ เพื่อตอบสนองความต้องการของลูกค้า ทำให้บริษัทฯ ได้รับความไว้วางใจ และส่งผลให้บริษัทฯ ได้รับงานใหม่อย่างต่อเนื่อง ซึ่งจะช่วยสนับสนุนผลการดำเนินงานของบริษัทฯ ให้เติบโตอย่างมั่นคงและยั่งยืน”
ประธานเจ้าหน้าที่บริหาร TPOLY กล่าวอีกว่า สำหรับแผนการดำเนินงานที่เหลือของปี 2563 บริษัทฯ ยังคงเดินหน้าเข้าประมูลงานใหม่อย่างต่อเนื่อง และอยู่ระหว่างรอผลประมูลงานหลายโครงการ ทั้งของภาครัฐและเอกชน โดยเน้นการรับงานที่มีศักยภาพในการทำกำไร โดยเฉพาะงานที่บริษัทฯ มีความเชี่ยวชาญ โดยสิ้นไตรมาส 2/2563 บริษัทฯ มี Backlog ประมาณ 2,400  ล้านบาท ขณะที่ธุรกิจโรงไฟฟ้าจะสามารถรับรู้รายได้เพิ่มขึ้น เนื่องจาก TPCH เตรียมที่จะ COD โรงไฟฟ้าอีก 3 โครงการ ส่วนธุรกิจอสังหาริมทรัพย์ยังดำเนินโครงการอย่างต่อเนื่อง
“เรายังคงเดินหน้าประมูลงานใหม่โดยเฉพาะงานที่บริษัทฯ มีความชำนาญ เช่น อาคารโรงพยาบาล สถาบันการศึกษา และโรงไฟฟ้า เป็นต้น ทั้งนี้ ยังคงเป้าหมาย Backlog งานใหม่ในปีนี้ ไว้ที่ 4,000 ล้านบาท และมั่นใจว่า จะสามารถดำเนินการตามแผนที่วางไว้ได้” นายปฐมพล กล่าว